Wian du Preez hang stewels op; wil afrig | Netwerk24
Wian du Preez hang stewels op; wil afrig
Deur Owen Kock 31 Mei 2016 00:24
Wian du Preez, stut van die Cheetahs, hou in 2005 die Curriebeker omhoog nadat hulle die Blou Bulle in die eindstryd op Loftus Versfeld geklop het. Foto: Gallo Images
Ná wat hy as 'n goeie seisoen vir sy Franse klubspan, Lyon, beskryf het, het die voormalige Springbok- en Cheetah-loskopstut Wian du Preez (33) besluit om sy stewels op te hang.
"Nadat ek twee jaar gelede my hakskeensening geskeur het, het ek gedink die tyd vir my uittrede is naby. Vanjaar het ek 'n goeie seisoen beleef en die tyd was net reg vir my om klaar te maak," het Du Preez, wat verlede week na die land teruggekeer het, gesê.
Hy is terug in Bloemfontein en het die sakewêreld as finansiële raadgewer betree, maar hunker steeds daarna om by rugby betrokke te wees.
"Kyk, ek gaan glad nie meer speel nie, maar ek sal graag by afrigting betrokke wil raak. Dit hang net af watter geleenthede daar is.
"Ek sal graag op die een of ander manier nog by rugby betrokke wil bly," sê hy.
Hy het sy enigste toets in November 2009 vir die Bokke teen Italië in Udine gespeel.
Dit was egter sy tyd by die Vrystaat-Cheetahs (79 wedstryde) wat hom sonder twyfel bybly. Hy het ook vir die franchise in vyf Super-wedstryde gespeel.
"Daar was baie hoogtepunte. Hier, in Ierland en in Frankryk. My beste herinnering is natuurlik toe ons (Vrystaat-Cheetahs) die Curriebekerreeks in 2005 teen die Bulle op Loftus gewen het en hier in 2007 toe ons die Leeus geklop het.
"In 2009 het ek nog 'n hoogtepunt behaal toe ek my buiging as Springbok gemaak het en in dieselfde jaar vir die Vrystaat teen die Britse Leeus hier uitgedraf het.
"Ek het ook saam met Munster twee keer die Magnersliga gewen en saam met Lyon twee keer die Pro D2-reeks om vir die Top-14 te kwalifiseer."